b"\n_START_ARTICLE_\nH\xc3\xb8jfrekvenshandel\n_START_PARAGRAPH_\nH\xc3\xb8jfrekvenshandel er defineret som 'algoritmisk handel  med finansielle instrumenter ved hastigheder, hvor den fysiske latens i den mekanisme, som fremsender, annullerer eller \xc3\xa6ndrer ordrer, bliver den afg\xc3\xb8rende faktor med hensyn til den tid, det tager at formidle instruksen til en markedsplads eller udf\xc3\xb8re en transaktion'.  _NEWLINE_Computerteknologi anvendes indenfor finansiel virksomhed ved handel med v\xc3\xa6rdipapirer, ogs\xc3\xa5 kaldt finansielle instrumenter. Handlerne, ogs\xc3\xa5 kaldt finansielle transaktioner, afvikles ved hj\xc3\xa6lp af computerprogrammer, hvis algoritme udtrykker vilk\xc3\xa5rene for k\xc3\xb8b eller salg af et v\xc3\xa6rdipapir. _NEWLINE_Disse handler foreg\xc3\xa5r ved at computerprogrammer afvikler k\xc3\xb8b og salg af v\xc3\xa6rdipapirer p\xc3\xa5 basis af analyse af markedsdata og vilk\xc3\xa5r (f eks max. k\xc3\xb8bspris). De markedsdata, der foreligger i den sidste periode f\xc3\xb8r handlen indg\xc3\xa5s, er mest informative. Computerkraft bruges til at signalere k\xc3\xb8bs-, salgs- og annullationsordrer med meget korte tidsintervaller, br\xc3\xb8kdele af sekunder. Desuden beholder k\xc3\xb8ber typisk v\xc3\xa6rdipapiret i meget kort tid. Det er denne algoritmebaserede handel, der udnyttes til det, der kaldes h\xc3\xb8jfrekvenshandel eller high frequency trading.  _NEWLINE_Der bygges derfor computercentre t\xc3\xa6t ved de b\xc3\xb8rser, hvor handlen foreg\xc3\xa5r (co-location) og b\xc3\xb8rserne giver udvalgte kunder adgang til markedsdata (sponsored access) . Endvidere investeres i disse \xc3\xa5r milliarder af kroner i nye kommunikationsforbindelser mellem finanscentrene, s\xc3\xa5 det bliver muligt for b\xc3\xb8rsmarkedet \xc3\xa9t sted at reagere bogstavelig talt \xc3\xb8jeblikkeligt p\xc3\xa5 udsving i markedet et andet sted. Fiberkablerne mellem Chicago og New York f\xc3\xa5r derfor f\xc3\xb8lgeskab af nye mikrob\xc3\xb8lgesystemer, som alene har til form\xc3\xa5l at kappe to millisekunder af transmissionstiden.\n_START_SECTION_\nTyskland\n_START_PARAGRAPH_\nI Tyskland er der 28. februar 2013 vedtaget en lov, der skal forhindre farer og misbrug ved h\xc3\xb8jfrekvenshandel . Loven tr\xc3\xa5dte i kraft 15. maj 2013.\n_START_SECTION_\nEU\n_START_PARAGRAPH_\nFinanskrisen 2007-2010 var anledning til, at Den Europ\xc3\xa6iske Union i 2011 p\xc3\xa5begyndte revision af det s\xc3\xa5kaldte MiFID-direktiv. Europa-Parlamentets \xc3\xb8konomi- og valutaudvalg, (ECON), argumenterede i den sammenh\xc3\xa6ng bl a for en sk\xc3\xa6rpet reguleringen af h\xc3\xb8jfrekvenshandel. Den 14. januar 2014 blev der indg\xc3\xa5et en aftale mellem repr\xc3\xa6sentanter for EU-Parlamentet og Ministerr\xc3\xa5det om at regulere de finansielle markeder og produkter, samt at begr\xc3\xa6nse h\xc3\xb8jfrekvent handel.\n_START_SECTION_\nUSA\n_START_PARAGRAPH_\nI 2013 begyndte Federal Bureau of Investigation (FBI) en unders\xc3\xb8gelse af, om nogle markedsakt\xc3\xb8rer disponerer forud for andre investorer p\xc3\xa5 basis af informationer, som ikke er tilg\xc3\xa6ngelig for alle i markedet. Offentligg\xc3\xb8relsen af, at unders\xc3\xb8gelsen var iv\xc3\xa6rksat, kom umiddelbart efter lancering af Michael Lewis' bog om emnet:  Flash Boys"